63% मानते हैं कि आज मुंबई की होगी जीत...94% कहते हैं शुभमन को मिलेगी ऑरेंज कैप
IPL Today Match Prediction Mumbai Indians (MI) vs Gujarat Titans (GT) IPL Match आज आईपीएल-2023 के प्लेऑफ स्टेज का दूसरा क्वालिफायर मैच है। यानी आज जो हारा वो दौड़ से बाहर…और जो जीता वो फाइनल में चेन्नई से भिड़ेगा।
IPL 2023 का दूसरा क्वालिफायर मैच शुरू हो रहा है। मुंबई छठी बार फाइनल पहुंचने को बेताब है और गुजरात लगातार दूसरी बार फाइनल में जाने का मौका नहीं गंवाना चाहती।
दोनों टीमों के अपने-अपने एडवांटेज हैं। मुंबई को अपनी बैटिंग लाइन-अप पर भरोसा है तो गुजरात को होम ग्राउंड पर मिलने वाला सपोर्ट मजबूत करेगा। 
मैच शुरू होने से पहले भास्कर IPL क्विज में हिस्सा लेने वाले करीब 2 लाख लोगों में से 63% मानते हैं कि आज मुंबई जीतेगी। 
जानिए, क्या कहता है जनता का वोट...
दोनों की नजर फाइनल पर…आंकड़ों में मुंबई मजबूत
क्वालिफायर-2 मुकाबले में मुंबई की नजर फाइनल में एंट्री करने पर होगी। अब तक सबसे ज्यादा 5 बार आईपीएल खिताब जीत चुकी मुंबई इंडियंस की टीम छठी बार ट्रॉफी पर कब्जा करना चाहेगी। वहीं डिफेंडिंग चैंपियन गुजरात टाइटंस की टीम भी लगातार दूसरी बार फाइनल में जाना चाहेगी। जहां तक दोनों टीमों के बीच हेड-टू-हेड आंकड़ों की बात हो तो मुंबई की टीम गुजरात से आगे है। गुजरात और मुंबई के बीच अब तक 3 मैच खेले गए हैं। इस दौरान मुंबई ने 2 और गुजरात ने एक मुकाबला जीता है।
नरेंद्र मोदी स्टेडियम में गुजरात का रिकॉर्ड बेहतर
नरेंद्र मोदी स्टेडियम में ये पहली बार होगा जब गुजरात और मुंबई की टीम एक दूसरे के सामने होंगी। इस स्टेडियम में कुल 25 मुकाबले हुए हैं जिसमें 13 मुकाबले चेज करने वाली टीम ने जीते हैं। गुजरात ने इस स्टेडियम में कुल 8 मुकाबले खेले हैं जिसमें से 5 में उसे जीत मिली है। इसमें 2 ही मुकाबले गुजरात चेज करते हुए जीती है। वहीं दूसरी ओर मुंबई ने इस स्टेडियम में कुल तीन मुकाबले खेले हैं। जिसमें से उसे सिर्फ एक में जीत मिली है और ये जीत भी उसे पहले बल्लेबाजी करते हुए मिली है।
200+ का स्कोर गुजरात को दिलाता रहा है जीत
गुजरात ने इस सीजन में 3 बार 200 से अधिक रन मारे हैं। ये सारे 200 पहले बल्लेबाजी करते हुए बनाए हैं। इन 3 में से 2 मैच जीतने में टीम सफल रही है। यहां खास बात एक ये है कि टीम ने इस सीजन का सर्वाधिक 227 का स्कोर नरेंद्र स्टेडियम पर ही मारा है।
डेब्यू सीजन में ही आकाश ने दिया बेस्ट परफॉर्मेंस
आकाश मधवाल का आईपीएल 2023 डेब्यू सीजन है। इस से पहले आकाश 2021 के आईपीएल सीजन में आरसीबी टीम के नेट बॉलर रह चुके हैं। इस सीजन में मुंबई टीम की तरफ से खेलते हुए आकाश ने 7 मैच में 167 रन देकर कुल 13 विकेट लिए हैं। इसमें उनका बेस्ट एलिमिनेटर मैच के दौरान आया, जिसमें उन्होंने 5 रन देकर 5 विकेट लिए।
शुभमन के लिए धमाकेदार रहा है ये आईपीएल सीजन
इस साल शुभमन गिल गुजरात के स्टार बैटर बन के उभरे। इस साल शुभमन ने 15 मैचों में 2 शतक और 4 अर्धशतक मार चुके हैं। करीब 150 की स्ट्राइक रेट से अब तक शुभमन 722 रन बना चुके हैं। ऑरेंज कैप हासिल करने से बस 8 रन दूर हैं। पहले नंबर पर आरसीबी के डुप्लेसिस मौजूद है जिन्होंने 14 मैचों में 153 की स्ट्राइक रेट से 730 रन बनाए हैं। मगर डुप्लेसिस की टीम अब दौड़ से बाहर हो चुकी है। ऐसे में शुभमन अगर 8 रन बना लेते हैं तो उनकी ऑरेंज कैप पक्की हो जाएगी।